2-जी : आरोपियों को राडिया टेप मुहैया कराएगी सीबीआई  
केंद्रीय जांच ब्यूरो 2-जी स्पेक्ट्रम मामले के सभी आरोपियों को 12 जुलाई तक कार्पोरेट लॉबिस्ट नीरा राडिया की टेलीफोन वार्ताओं के टेप मुहैया कराएगी।
केंद्रीय जांच ब्यूरो 2-जी स्पेक्ट्रम मामले के सभी आरोपियों को 12 जुलाई तक कार्पोरेट लॉबिस्ट नीरा राडिया की टेलीफोन वार्ताओं के टेप मुहैया कराएगी। यह जानकारी जांच एजेंसी ने गुरुवार को अदालत में दी। सीबीआई के विशेष न्यायाधीश ओपी सैनी की अदालत में जांच एजेंसी ने आरोपियों की ओर से दाखिल याचिका के जवाब में कहा कि आरोपियों का कहना है कि टेप वार्ता की प्रतिलिपि से उन्हें जिरह में मदद मिलेगी।  टेप में राडिया की पूर्व केंद्रीय संचार एवं प्रौद्योगिकी मंत्री ए राजा और प्रमुख उद्योगपतियों तथा पत्रकारों से बातचीत शामिल है। 2जी स्पेक्ट्रम आवंटन घोटाले में इसे सबूत के तौर पर रखा गया है। इस मामले में राजा सहित कई आरोपी इस वक्त तिहाड़ जेल में बंद हैं। इनमें द्रविड़ मुनेत्र कड़गम (डीएमके) की राज्यसभा सांसद कनिमोझी भी शामिल हैं।